ข้อสังเกตการยื่นแบบ ภ.ง.ด.51
โดย...สมชาย ชูเกตุ
12 ส.ค. 2559

โดย...สมชาย ชูเกตุ 
การยื่นแบบเสียภาษีเงินได้นิติบุคคลครึ่งรอบระยะเวลาบัญชี 6 เดือนแรก ปี 2559 (ภ.ง.ด.51) สำหรับบริษัทหรือห้างหุ้นส่วนนิติบุคคลที่เสียภาษีเงินได้จากกำไรสุทธิและมีรอบระยะเวลาบัญชีสิ้นสุด ณ 31 ธ.ค. 2559 กำหนดเวลายื่นแบบเริ่มตั้งแต่เดือน ก.ค. 2559 ถึงเดือน ส.ค. 2559 วันสุดท้ายของกำหนดเวลายื่นแบบผ่านสำนักงานสรรพากรพื้นที่สาขา เป็นวันพุธที่ 31 ส.ค. 2559 แต่ถ้าหากยื่นแบบ ภ.ง.ด.51 ผ่าน www.rd.go.th กฎหมายขยายกำหนดเวลายื่นแบบไปอีก 8 วัน วันครบกำหนด 8 วันตรงกับวันพฤหัสบดีที่  8 ก.ย. 2559
ข้อสังเกตการยื่นแบบ ภ.ง.ด.51 สรุปได้ดังนี้
l เสียภาษีจากประมาณการกำไรสุทธิ หรือกำไรสุทธิ กฎหมายกำหนดให้ธนาคารพาณิชย์ ธุรกิจเงินทุน  ธุรกิจหลักทรัพย์ ธุรกิจเครดิตฟองซิเอร์ และบริษัทที่จดทะเบียนในตลาดหลักทรัพย์แห่งประเทศไทย เสียภาษีเงินได้นิติบุคคลจากกำไรสุทธิที่เกิดขึ้นจริง ส่วนบริษัท ฯลฯ อื่นๆ นอกเหนือจากที่กล่าวมา เสียภาษีเงินได้นิติบุคคลจากประมาณการกำไรสุทธิ โดยนำประมาณการกำไรสุทธิกึ่งหนึ่งของประมาณการกำไรสุทธิทั้งรอบระยะเวลาบัญชี ปี 2559 มาคำนวณภาษีเงินได้นิติบุคคล
l วิธีหาประมาณการกำไรสุทธิกึ่งหนึ่ง บริษัท ฯลฯ ต้องคาดการณ์กำไรสุทธิทั้งรอบระยะเวลาบัญชี ปี 2559 ว่ามีประมาณเท่าใด แล้วจึงนำกำไรสุทธิกึ่งหนึ่งมากรอกและคำนวณภาษีในแบบ ภ.ง.ด.51 ไม่ใช่นำประมาณการกำไรสุทธิทั้งรอบระยะเวลาบัญชีไปคำนวณภาษี แล้วนำภาษีกึ่งหนึ่งมากรอกในแบบ ภ.ง.ด.51 ซึ่งอาจชำระภาษีมากกว่าที่ควรชำระ เพราะหากเป็นบริษัทที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน  5 ล้านบาท และมีรายได้จากการขายสินค้าและบริการไม่เกิน 30 ล้านบาทในรอบระยะเวลาบัญชี มีสิทธิได้รับยกเว้นภาษีและลดอัตราภาษี
l ประมาณการกำไรสุทธิขาดไปเกินกว่าร้อยละ 25 หากบริษัท ฯลฯ ได้ประมาณการกำไรสุทธิกึ่งหนึ่งขาดไปเกินกว่าร้อยละ 25 ของกำไรสุทธิที่เกิดขึ้นจริงรอบระยะเวลาบัญชี ปี 2559 โดยไม่มีเหตุอันสมควร ต้องเสียเงินเพิ่มร้อยละ 20 ของภาษีที่คำนวณจากกำไรสุทธิที่ได้ประมาณการขาดไป แต่เงินเพิ่มอาจเสียไม่เกินร้อยละ 1.5 ต่อเดือนของภาษีที่ชำระขาดไป หากเข้าหลักเกณฑ์ตามคำสั่งกรมสรรพากรที่ ท.ป.81/2542  
l อัตราภาษีเงินได้นิติบุคคล บริษัท ฯลฯ ทั่วไป เสียภาษีในอัตราร้อยละ 20 แต่บริษัท ฯลฯ ที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและบริการไม่เกิน 30 ล้านบาทในรอบระยะเวลาบัญชี ปี 2559 ได้รับยกเว้นภาษีสำหรับกำไรสุทธิ 3 แสนบาทแรกและเสียภาษีอัตราร้อยละ 10 สำหรับกำไรสุทธิที่เกินกว่า 3 แสนบาทขึ้นไป และถ้าหากบริษัทได้จดแจ้งเป็นผู้ประกอบการตามกฎหมายว่าด้วยการยกเว้นและสนับสนุนการปฏิบัติการเกี่ยวกับภาษีอากรตามประมวลรัษฎากร เพื่อให้มีการจัดทำบัญชีและงบการเงินที่สอดคล้องกับสภาพที่แท้จริงของกิจการ จะได้รับยกเว้นภาษีเงินได้นิติบุคคลสำหรับกำไรสุทธิสำหรับรอบระยะเวลาบัญชีที่เริ่มในหรือหลังวันที่ 1 ม.ค. 2559 แต่ไม่เกินวันที่ 31 ธ.ค. 2559   
l ภาษีที่ถูกหัก ณ ที่จ่ายไว้ บริษัท ฯลฯ ที่ยื่นแบบ ภ.ง.ด.51 หากได้ถูกผู้อื่นหักภาษี ณ ที่จ่ายไว้ สามารถนำภาษีที่ถูกหักไว้ในช่วง 6 เดือนแรกของรอบระยะเวลาบัญชีมาหักออกจากภาษีต้องชำระได้     
l ไม่ยื่นแบบ ภ.ง.ด.51 ภายในกำหนดเวลา หากไม่ได้ยื่นแบบภายในกำหนดเวลา มีโทษอาญาปรับไม่เกิน  2,000 บาท ถ้ายื่นแบบภายใน 7 วัน นับแต่พ้นกำหนดเวลา เสียค่าปรับ 1,000 บาท แต่ถ้าเกินกว่า 7 วัน เสียค่าปรับ 2,000 บาท สำหรับโทษทางแพ่ง หากแบบ ภ.ง.ด.51 นั้นมีภาษีชำระ ต้องเสียเงินเพิ่มร้อยละ 20   ของภาษีที่ชำระ แต่เงินเพิ่มอาจเสียไม่เกินร้อยละ 1.5 ต่อเดือนของภาษีชำระ หากเข้าหลักเกณฑ์ตามคำสั่งกรมสรรพากรที่ ท.ป.81/2542
ข้อสังเกตที่กล่าวมา หากปฏิบัติผิดพลาด ถ้าไม่เสียเงินก็เสียเวลาอย่างแน่นอน 
สวัสดีครับ